b'\n_START_ARTICLE_\nVaahdotusrikastaminen\n_START_PARAGRAPH_\nVaahdotusrikastaminen eli vaahdotus on mineraalien rikastusmenetelm\xc3\xa4._NEWLINE_Suomessa menetelm\xc3\xa4\xc3\xa4 k\xc3\xa4ytettiin eniten Outokummun kaivoksissa. Menetelm\xc3\xa4 oli sellainen, ett\xc3\xa4 rikastettava aines, esimerkiksi rikkihappo- tai selluloosatehtailta tuotu pasutusj\xc3\xa4te, sekoitettiin veteen. Seos pumpattiin rikastusaltaaseen, jonka pohjasta laskettiin paineilmaa sekaan vieri vieress\xc3\xa4 olevista pienist\xc3\xa4 rei\xc2\xb4ist\xc3\xa4. Seos alkoi vaahdottua ja mineraalit kohosivat nesteen pinnalle vaahdon mukana. Nyt vaahto ker\xc3\xa4ttiin talteen niin kauan kuin sit\xc3\xa4 kehittyi. Vett\xc3\xa4 lis\xc3\xa4ttiin tarpeen mukaan, kunnes altaassa oli pelkk\xc3\xa4\xc3\xa4 liejuista vett\xc3\xa4, joka sitten voitiin laskea pois. _NEWLINE_Vaahdon mukana pinnalle kohonneet mineraalit eroteltiin eri menetelmill\xc3\xa4 ja jatkojalostettiin._NEWLINE_Vaahdotus rikastusmenetelm\xc3\xa4n\xc3\xa4 yleistyi Yhdysvalloissa 1900-luvun alussa kivihiilen, kuparin ja nikkelin erotusmenetelm\xc3\xa4n\xc3\xa4. Nykyisist\xc3\xa4 rikasteista vaahdotuksella tuotetaan noin kolmannes, vaahdotus on yleisin menetelm\xc3\xa4 rikastaa useita malmeja ja teollisuusmineraaleja. Vaahdotuksessa mineraalin pinta pyrit\xc3\xa4\xc3\xa4n erilaisin apuainein saamaan alkuper\xc3\xa4ist\xc3\xa4 hydrofobisemmaksi. Laboratorio-olosuhteissa vaahdotusmenetelmi\xc3\xa4 tutkitaan osana metallurgiaa ja t\xc3\xa4ll\xc3\xb6in p\xc3\xa4\xc3\xa4st\xc3\xa4\xc3\xa4n mikrometrien raekokoon, teollisuudessa raekoot ovat kertaluokkaa suurempia.\n_START_SECTION_\nLaitteet\n_START_PARAGRAPH_\nVaahdotusta voidaan suorittaa vaahdotuskennoissa, -kolonneissa tai Jameson-kennoissa._NEWLINE_Vaahdotuskenno koostuu tankista, sekoitusmekanismista, konsentraattir\xc3\xa4nnist\xc3\xa4, sis\xc3\xa4\xc3\xa4n- ja ulostuloaukoista sek\xc3\xa4 sillasta, jolle sekoitusmekanismi kiinnittyy.'